|  |
| --- |
| **Op. 11:3-13**  **“Bly getuig tot die bitter einde...”**  *Andries Burger, Pinetown Gemeente, 17 September 2023* |

*Sing: Lied 191:1-3; Ps. 118:1,4,5(C); “Dit borrel in my!”; Lied 253:2; Lied 525:3; Lied 175:1; Lied 207:1,3,4; “Vrede”*

Van sy hemelvaart af al is Christus besig om God se raadsplan uit te voer om die bose en die goddelose en ook die verganklike wêreld te veroordeel en te vernietig;

om in die plek daarvan dan sy hemelse koninkryk ook op ŉ nuwe aarde en hemel te vestig waar sy kinders, die ware wedergebore gelowiges in Christus,

vir ewig sal lewe in die saligheid en heerlikheid van sy volle teenwoordigheid.

Net voordat God by die laaste deel van sy plan aan Johannes openbaar,

gee Hy eers ŉ paar perspektiewe vir sy kerk wat ons deurentyd in gedagte moet hou

terwyl die eindtyd al nader kom en die gebeure daarvan al meer en al ernstiger en ontstellender word...

**<< Lees Op. 11:1-13 >>**

Ons het verlede week in detail gefokus op die eerste twee verse, en as jy dit gemis het wil ek jou ter wille van God se eer en jou saligheid oproep om daarna te gaan kyk op ons Pinetown Gemeente YouTube of daarna te gaan luister of dit te lees op die gemeente se webblad.

Behalwe dat dit ŉ eenheid is met ons fokus vanoggend, is daardie waarskynlik die belangrikste boodskap aan alle kerkmense in ons tyd...

Ek stem saam met sommige verklaarders wat reken dat die regte verstaan van hierdie hoofstuk noodsaaklik is, en die basis is, vir die regte verstaan van die hele Openbaring van God aan Johannes.

Maar die betekenis is nie ooglopend duidelik nie en daarom is daar verskille in die verklaring wat verder uitkring tot wesenlike verskille in die verstaan van die hele boek.

Die belangrikste verskille gaan oor die tyd waarin hierdie gebeure afspeel en of dinge soos die tempel en die getuies letterlik of simbolies verstaan moet word.

Verlede week het ons gesien waarom vers 1 se tempel nie letterlik bedoel is nie maar simbolies, en weens die eenheid van die openbaring verstaan ons ook die twee getuies simbolies en nie twee enkele en letterlike persone nie.

Verder het ons verlede week gesien dat die 42 maande van vers 2 en die 1 260 dae van vers 3 dieselfde tydperk is –

van Jesus se hemelvaart tot by sy enigste en finale wederkoms.

Dit tyd waarin ons nou lewe...

Verse 1-2 is ŉ wonderlike versekering aan die ware kerk van Christus –

aan gelowiges wat Hom met ywer en toewyding in Gees en waarheid dien en hulle lewens dit bewys selfs al sou hulle swaarkry en ly –

ŉ versekering dat almal en elkeen van hulle met God se heersersepter afgemeet word en op sy inventaris van eiendom en bewaring is, en dat Hy hulle veilig by ons hemelse bestemming sal aflewer.

Maar dit is ook ŉ baie ernstige waarskuwing dat elkeen en almal wat Hom so op ŉ afstand in die voorportaal volg –

wat Hom dien soos wat hulle maar gewoond is met gemak en nie te veel inspanning en opoffering nie, of wat Hom vereer vir hulle eie voordeel,

of wat die samelewing se standaarde in die kerk en in hulle geloofslewe aanvaar, of wat vir die geringste opoffering en teenstand sommer wegbly –

die waarskuwing dat hulle nie gemeet sal word nie.

Naby God se tempel beteken niks nie en sulke op‑die‑kantlyn‑gelowiges sal net soos die valse kerke en vals gelowe en die goddelose wêreld nie gemeet of getel word nie,

want hulle is nie God se eiendom nie en Hy sal hulle nie bewaar en in die hemel verwelkom nie.

Gaan maak baie seker waar jy staan...

Pasop om met ŉ voorportaal geloofslewe tevrede te wees – die hel is hulle voorland!

Kom ons fokus nou verder van v 3 af.

Die eerste vraag is wie die twee getuies is?

Daar is natuurlik soveel verklarings hiervoor as wat daar verklaarders is – en ter wille van tyd gaan ek nou nie die klomp alternatiewe uitlig nie.

Dit kan nie net twee enkele individue wees nie omdat hulle vir die hele tyd getuig van Jesus se hemelvaart af tot net voor Christus se wederkoms.

Hulle is die twee olyfbome en die twee lampe (v.4) – sien jy dat dit simbolies bedoel word?

In Openbaring 1 het Jesus die staanlampe verklaar as sy gemeentes en dit pas in by ŉ soortgelyke visioen wat Sagaria gesien het (Sag. 4).

Dit beteken dat die gemeente een van die getuies is –

elke gemeente, elke ware kerk van Jesus Christus van Johannes se tyd af totdat daar nie meer gemeentes sal wees nie,

dit is presies hulle wat gemeet is met God se heerser-septer-maatstok in v.1

Die verklaring van die “olyfbome” getuies is nie so direk nie, maar tog ook nie té moeilik nie. Volg die gedagtegang saam met my:

In Sagaria se visioen is daar ook twee olyfbome wat olie deur pype voorsien sodat die lampe kon brand.

Vandaar lei ons af dat die olyfbome in v. 4 ŉ simboliese verwysing is na die energie bron wat die lampe laat brand, die bron van die gemeentes se getuienis.

En wat is dit bron vir God se getuienis?

Niks anders nie as slegs maar die getuienis wat Hy aan ons gegee het deur die inspirasie van die Heilige Gees, dit is die Woord van God, die Bybel.

En dit is die rede waarom hierdie olyfbome verstaan kan word as die mense wat die Woord as bron van getuienis aan die gemeente bedien, die predikante en sendelinge.

Die gemeente en die Woordbedienaars is God se getuies vir 1 260 dae lank –

van Jesus se hemelvaart en die uitstorting van die Heilige Gees af,

regdeur totdat Hy weer kom,

of eintlik totdat Hy toelaat dat die stem van getuienis stilgemaak sal word...

Hierdie openbaring maak baie bekend oor ons getuienis.

Let op dat Hy van twee getuies praat soos Jesus sy dissipels twee-twee uitgestuur het in Lukas 10.

Ons het mekaar in die gemeente nodig in ons getuie roeping,

omdat een op sy eie net te kwesbaar is en

omdat die waarheid vas staan by die getuienis van twee soos God in Deuteronomium 17 leer.

Hulle, nee, óns moet getuig in rouklere –

Pas op en wees baie versigtig vir enige getuies wat in weelde getuig!!

in die besef van die haglike toestand van die wêreld wat ons harte breek dat mense so teen God in opstand kan wees,

ons treur oor mense se verwerping van die waarheid van God se genade en sy waarskuwings om tot te bekeer voordat dit te laat is.

Ons is hartseer oor kerkmense wat met ŉ halwe oor luister en rustig aanhou lewe in die “voorportaal”

waar hulle steeds nie God se genade met ywer en toewyding aangryp nie en daarom verseker nie sy straf sal vryspring nie;

Ons is hartseer omdat ons besef hoe ons self sukkel en struikel om te lewe soos die Heilige wat ons verkondig.

Maar in rouklere getuig ons opgewonde van die blye evangelie van Christus se lyding, en sy verlossing en die genade van wedergeboorte en geloof om te deel in sy opstanding en sy heerlikheid – om nou al seker te wees dat ons gemeet is en getel is as sy eiendom.

Ons getuig van ŉ nuwe lewe in Christus waar daar nie meer plek is vir ons eie begeertes en selfsug nie, maar dat Hy alles is en in ons lewe.

Ons getuig met sy gesag en sy krag –

en daar sal ŉ tyd kom soos daar al was, ŉ tyd waar dit duideliker sal wees as ooit tevore dat jy nie met God se getuies moet sukkel nie.

Soos Moses God se plae aangekondig het en soos Elia se gebede van vuur en droogte verhoor is – so is dit met die ware kerk van God.

Nooit het enige ware getuie van God só gebid vir eie belang of vir sensasie om mense te beïndruk nie,

en in ons roeping om onsself te verloën en Christus ook in ons swaarkry en lyding uit te beeld,

bid ons ook nie daarvoor om verdrukking en vervolging vry te spring nie.

Maar wanneer God wil dan sal dit gebeur.

Indirek gebeur dit reeds soos ons geleer het in Openbaring 8

dat die sewende deel van God se plan begin met die gebede van gelowiges dat Hy sy koninkryk moet laat kom en verhoor Hy ons gebede

met sy trompette van oordeel, die een na die nader...

Maar soos daar al tye was toe God sy getuienis direk met plae en vuur laat geld het, so sal daar tye wees wat ons die meer direk sal besef...

Laat my nogal dink aan die storie van ŉ stryd wat ŉ gemeente gehad met ŉ kroeg wat reg langs die kerkgebou oopgemaak het.

In hulle stryd het hulle gereeld gevra dat die Here sal ingryp en vir hulle uitkoms sou gee. Tydens ŉ storm een nag tref die weerlig die kroeg en alles brand af.

Die kroeg eienaar dagvaar toe die gemeente omdat dit alles hulle skuld was, en die gemeente staan die eis natuurlik teen. Dit was nie hulle nie, dit was die weerlig.

Die regter maak toe die opmerking dat dit voorkom of die kroegman meer vertroue het in die krag van gebed as die gemeente...

Maar dan sal daar ŉ tyd kom wat ons getuienis sal stil word.

Nadat die evangelie van die koninkryk in die hele wêreld verkondig is sodat al die nasies die getuienis kon hoor, dan sal die einde kom – dit was Jesus se woorde in Mat. 24:11

Op daardie tyd wat God bepaal sal die dier uit die onderaardse dieptes al meer en al sterker teenstand bied teen die kerk, teen ons as gelowiges.

Hy doen dit reeds maar dit sal erger word en uiteindelik sal hy oorwin en die kerk se stem stil maak.

Alle gelowiges sal nie doodgemaak word nie.

Uit 1 Tes. 4:14 weet ons dat daar nog gelowiges sal lewe wanneer Jesus weer kom, maar die kerk se getuienis stem sal stil wees...

Soos daardie 7 000 in ou Israel wat saam Elia nie die knie voor Baäl gebuig het nie (1 Kon. 19:18).

En die lyke van kerklike getuienis sal in die strate bly lê.

Hierdie beeld was my lewe lank ŉ verskrikking, maar onthou dat dit nie twee dooie mense is wat op straat lê nie.

Die dooie getuies, die dooie kerke sal in die strate stil wees waar hulle voorheen getuig het.

En die strate is ook nie regtig Egipte en Sodom en Jerusalem nie, dit is figuurlik bedoel as simbole –

“Egipte” as simbool van die sondige, harde bose wêreld waar mense verslaaf is aan hulle sonde en uitgelewer is aan die bose en die goddelose;

“Sodom” as simbool van die mensdom se selfsug en sonde wellus na losbandigheid en ligsinnigheid, hulle voortdurende gejag na ydele plesier en selfverheffing, om self soos God te wees.

Reis maar deur Europa en jy sal die lyke van stil, leë kerke sien in elke stad...

Dit sal erger word en verder versprei – ry selfs deur ons eie land en lees maar die kerknuus. So sal dit oor die hele wêreld stil raak nadat al die getuienis gegee is wat God bestem het.

Maar die getuienis sal ook soos lyke bly lê in “die strate waar Jesus gekruisig is” – daar waar Jesus eens was, daar sal sy getuienis ook stil word.

Self kerke waar die waarheid eens verkondig was, sal so ingeneem word met die halwe waarhede van liefde vir die wêreld dat die waarheid van God se Woord stil sal wees...

En die wêreld sal bly wees dat die stem van waarheid, die oproep tot bekering stil is.

Hulle sal vrye teuels gee aan hulle sondige jolyt en feesvierings van duiwelse pret omdat God se roepstem uiteindelik stil sal wees.

Maar die stilte sonder getuienis sal van baie korte duur wees...

Vir 1 260 lang en moeisame dae sal die ware kerk van God getuig, maar dit sal gou verby gaan soos 42 weke... (wat ewe lank is nè).

En dan die stilte... vir net 3½ dae.

Pas op nou vir mense wat baie somme maak oor hierdie tye wat almal net deurmekaar maak en dit laat lyk of net hulle verstaan in hulle skrifgeleerdheid.

Nonsies hulle is self in ŉ waan – net God weet regtig.

Dit is die simboliek van 3½ wat belangrik is.

Die volle getal van God sou eintlik 7 moes gewees het, maar nou is dit net die helfte van die volle tyd.

Ja, en dit is presies wat Jesus Mat. 24:22 gesê het dat die tyd van die groot verdrukking ingekort sal word ter wille van sy uitverkore kinders, die ware gelowiges wat met sy heerser‑septer‑maatstok afgemeet is.

“En dan kom die einde” het Jesus gesê.

Die opstanding met Jesus se wederkoms wat Paulus so mooi beskryf in 1Tes. 4.

Al die ware getuies, gelowiges uit die ganse mensegeskiedenis sal uit die dood opstaan met saam met die ware gelowiges wat nog lewe weggevoer word op die wolke of om Christus te ontmoet soos ŉ verwelkomingskomitee die koning gaan ontvang.

Kan jy jou die verbasing indink van die goddelose wêreld wat gedink het hulle is van God ontslae...

Hulle sal verstom staan van verskrikking en selfs die aarde sal bewe, sodat ŉ volle getal mense sal sterf.

En die res wat oorleef? In angswekkende vrees sal hulle die God van die hemel die eer gee.

Dit beteken nie dat hulle tot bekering kom nie, net dat hulle sal besef dat Hy finaal en volkome oorwin, dat die eer van oorwinning Hom toekom.

Soos ŉ verslane vyand na die veldslag oorgee aan die oorwinnaar om weggelei en gestraf te word.

En dan kom die finale oordele van God,

die sewende trompet van die sewende seël wat in sewe bakke van oordeel aan Johannes geopenbaar is.

Daarby kom ons DV volgende week.

Verstaan jy wat hierdie gedeelte beteken?

God se ware kinders word met sy koninklike heerser-septer gemeet, getel as sy eiendom om bewaar te word en om ten spyte van enige lyding in die eindtye steeds veilig by ons hemelse bestemming afgelewer te word.

En hulle, sy ware kerk se opdrag van God af is om met die aanvuring en toerusting van die Heilige Gees deur sy Woordbedienaars van Hom te getuig, sonder om te skroom en met groot krag.

Maar uiteindelik sal God toelaat dat die dier uit die onderaardse diepte die kerk se getuienis al meer sal teenstaan en verdraai en afwater en uiteindelik sal stil maak. Ja, kerke en gemeentes se getuienis sal stil word, en die goddelose wêreld sal daaroor feesvier.

Maar, net vir ŉ rukkie, dan kom Christus en die gelowiges van alle tye sal herleef en Hom tegemoet gaan. En dan...

dan kom die verskriklike einde waarvoor ons so gereeld bid –

laat U koninkryk kom!

Wat staan ons nou te doen?  
  
1) Kalmeer oor al die gebeure van die eindtye – die Here bewaar sy kerk, nie een sal wegraak en verlore gaan nie.

Maak nie saak waarmee ons en die wêreld getref word nie.

2) Getuig! Dit is ons opdrag.

Ons is sy lig vir die wêreld wat die regte pad moet aandui, van bekering en verlossing deur geloof in Jesus Christus alleen.

Ons is die sout vir die aarde wat weerstand bied teen sonde en waarsku van God se oordeel daaroor.

Getuig sodat die samelewing om jou dit sien en hoor – jou huisgesin, jou familie en vriende en maats, by die werk en in die skool, op die pad, oral.

Sien en hoor mense jou getuienis?

Dra jy by tot die getuienis van die gemeente? Wat dra jy by sodat die gemeente se stem gehoor sal word?

Getuig jy twee-twee saam met die res van die gemeente?

Die gemeente se getuienis gaan nie altyd sommer maar net hier wees nie.

Moenie deel wees van die oorsake wat ons getuienis gaan stil maak nie;

moenie so van vêr af eenkant op die kantlyn van die gemeente lewe nie sonder enige bydra te maak tot ons getuienis nie.

Pas op – mense in die voorportaal word nie gemeet nie...

Wonder jy oor die eindtye en wat ons moet doen?

Getuig – dit is ons opdrag...

getuig van God se heiligheid en sy oordele wat kom...

getuig van sy barmhartigheid en sy genade, van ŉ nuwe lewe in Christus,

van verlossing en ewige heerlikheid vir elkeen wat in Hom glo en hulle geloof daadwerklik uitleef.

Getuig!

Amen